Къалэухуэ Iуэхухэр
КъБР-м ухуэныгъэмрэ архитектурэмкIэ и министрым и къуэдзэ КхъуэIуфэ Иринэ УФ-м и щIыналъэхэмрэ муниципалитетхэмрэ я Архитектор нэхъыщхьэхэм я советым Ульяновск къалэм щригъэкIуэкIа зэIущIэм хэтащ. Абы щызэпкърахащ къалэухуэ политикэм пыщIауэ мыхьэнэ хэха зиIэ Iуэхугъуэхэр.
КхъуэIуфэ Иринэ зэрыжиIамкIэ, зэхыхьэм щытепсэлъыхьащ Урысейм и къалэхэр зыIууэ гугъуехьхэм, къалэ цIыкIухэм я теплъэр зэрекIакIуэм.
— Ди жагъуэ зэрыхъущи, къалэухуэ Iуэхур къэралым къыпэщыт къалэн нэхъыщхьэхэм къыпагъэкIуэт. Абы щыгъуэми, экономикэм, демографием, экологием, цIыхухэр гъэIэпхъуэным, псэупIэ тыншхэм, егъэджэныгъэм, щэнхабзэм, спортым, лэжьапIэ IэнатIэхэм тещIыхьа щIыналъэ убзыхукIэрэ план нэхъыщхьэхэмрэ щымыIэу щIыпIэхэми зэрыщыту жылагъуэми зэманым декIуу зыпхуегъэужьынукъым. УФ-м и Къалэухуэ кодексыр зэрынэмыгъэсам зи гугъу сщIы а къалэнхэр гъэзэщIэныр куэдкIэ зэтреIыгъэ. Абы къыхэкIыу, щIыналъэ, муниципалитет зэмылIэужьыгъуэхэм я архитектор нэхъыщхьэхэм къыхалъхьащ къалэухуэ IэнатIэм и законодательствэ лъабжьэр егъэфIэкIуэным, щIыпIэхэм я архитектурэ, къалэухуэ IуэхущIапIэхэм, архитектор нэхъыщхьэ къулыкъум я мыхьэнэр (статусыр) къэIэтыным пыщIа Iуэхугъуэхэр. Апхуэдэу дытепсэлъыхьащ профессиональнэ щIэныгъэ нэхъыщхьэ зэрырат щIыкIэм зегъэхъуэжын, архитектурэмкIэ ВУЗ-хэм зэрыщрагъаджэр егъэфIэкIуэн, IэщIагъэлI щIалэхэр аттестацэ ящIын зэрыхуейм, — къыхигъэщащ КхъуэIуфэ Иринэ.
Абы зэрыжиIамкIэ, зэIущIэм хэтахэр я зэфIэкIхэмкIи зэхъуэжащ.
— Къапщтэмэ, къызэхуэсахэм гъэщIэгъуэн ящыхъуащ ди республикэм и районхэм я щIыналъэ убзыхукIэм и схемэхэр зэрыдгъэхьэзырар, къалэ округхэм, жылагъуэ псоми я план нэхъыщхьэхэр, социально-экономикэ зыужьыныгъэм и планхэм тету, щIыр зэрызэрахьэну, псэуалъэхэр зэраухуэну хабзэхэр къызэрытщтар, — дыщIигъужащ министрым и къуэдзэм.
Щоджэн Динарэ.
